BOSNA I HERCEGOVINA

FEDERACIJA BOSNE I HERCEGOVINE

ŽUPANIJA POSAVSKA

S K U P Š T I N A

|  |  |
| --- | --- |
| 2025 |  |
|  | OBRAZLOŽENJE PRORAČUNA ŽUPANIJE POSAVSKE ZA 2025. GODINU |

Domaljevac, prosinac 2024. godine

|  |  |
| --- | --- |
| 1. | UVOD |

Sukladno članku 19. Zakona o proračunima u Federaciji BiH, Ministarstvo financija Županije Posavske je polovicom kolovoza 2024. godine, slanjem Proračunske instrukcije br. 2, pokrenulo proces izrade Proračuna Županije Posavske za 2025. godinu. Nakon analize i konsolidacije prikupljenih proračunskih zahtjeva, te obavljenih razgovora s predstavnicima proračunskih korisnika, sačinjen je i Vladi Županije Posavske upućen na razmatranje Nacrt Proračuna Županije Posavske za 2025. godinu. Predsjednik Vlade Županije Posavske, sukladno članku 32. Zakona o proračunima u Federaciji BiH, dostavlja Prijedlog Proračuna Županije Posavske za 2025. godinu Skupštini Županije Posavske na donošenje.

U studenom 2024. godine usvojene su Izmjene i dopune Proračuna Županije Posavske za 2024. godinu („Narodne novine Županije Posavske“, broj 15/24) kojim su planirani prihodi, primici i financiranje u ukupnom iznosu od 71.622.480 KM, dok su rashodi i izdaci planirani u iznosu od 72.119.800 KM. Financiranje deficita u iznosu od 497.320 KM planirano je iz akumuliranog suficita iz prethodnih razdoblja, a koji je na dan 31.12.2023. godine iznosio 1.607.673 KM. Proračun Županije Posavske za 2025. godinu veći je od Proračuna Županije Posavske za 2024. godinu („Narodne novine Županije Posavske“, broj: 20/23 i 15/24) (promatrajući ukupne prihode, primitke i financiranje, kao i rashode i izdatke) za 0,47%, odnosno u apsolutnom iznosu veći za 338.550 KM, i iznosi 72.458.350 KM. Obzirom da Proračun Županije Posavske po godišnjim financijskim izvješćima za 2023. godinu ima akumulirani suficit, ne postoji obveza planiranja pozitivnog financijskog rezultata za pokriće dijela akumuliranog deficita, pa su Proračunom za 2025. godinu planirani jednaki ukupni iznosi prihoda, primitaka i financiranja, te rashoda i izdataka.

U okviru Proračuna Županije Posavske za 2025. godinu planirani su troškovi i izdaci za 38 proračunskih korisnika (18 razdjela i 20 proračunskih institucija i/ili potrošačkih jedinica). U odnosu na proračunsku 2024. godinu, od 2025. godine kao proračunski korisnik pojavljuje se novoosnovani Ured za borbu protiv korupcije Županije Posavske, potrošačka jedinica razdjela 11 Vlada Županije Posavske, organizacijski kod 11010007. Dosadašnja potrošačka jedinica razdjela 11 Vlada Županije Posavske, organizacijski kod 11010005 Ured za razvoj, europske integracije i borbu protiv korupcije Županije Posavske mijenja naziv u Ured za razvoj i europske integracije Županije Posavske.

U proces planiranja Proračuna za 2025. godinu uzete su u obzir sljedeće pretpostavke:

* revidirane projekcije Direkcije za ekonomska planiranja i Odjeljenja za makroekonomske analize iz listopada 2024. godine, ukazuju na daljnji rast ključne skupine poreznih prihoda u 2025. godini u odnosu na 2024. godinu – očekuje se da će izvršenje ukupnih poreznih prihoda u 2025. godini biti veće od poreznih prihoda planiranih Proračunom Županije Posavske za 2024. godinu za 6,66%, odnosno u apsolutnom iznosu veći za oko 3,8 milijuna KM;
* ostvarenje neporeznih prihoda će biti manje nego u 2024. godini, obzirom na njihovu povezanost s namjenskom potrošnjom i analizom njihovog kretanja u proteklih 5 godina – očekuje se da će izvršenje neporeznih prihoda u 2025. godini biti manje od neporeznih prihoda planiranih Proračunom Županije Posavske za 2024. godinu za 6,35%, odnosno manje za 247.384 KM;
* tekuće i kapitalne potpore će i dalje izravno ovisiti o angažmanu resornih ministarstava i/ili Vlade Županije Posavske u izradi adekvatnih projektnih rješenja i njihovom apliciranju kod viših razina vlasti, inozemnih vlada i međunarodnih organizacija – u odnosu na Proračun Županije Posavske za 2024. godinu plan za 2025. godinu je manji za 25,19%, odnosno manji za oko 2,7 milijuna KM.

Sa svim navedenim u vidu, sačinjen je Proračun za 2025. godinu sa sljedećim ključnim značajkama:

* Bruto plaće i naknade plaća, te naknade troškova zaposlenih povećavaju se za 3,58% u odnosu na 2024. godinu, dok će se doprinosi poslodavca povećati za 3,33% u odnosu na prethodnu godinu.
* Materijalni troškovi proračunskih korisnika će u 2025. godini biti veći nego u 2024. godini za 3,39% ili veći za 238.150 KM.
* Tekući grantovi će uglavnom ostati na razini planiranog za 2024. godinu (neznatno povećanje od 1,01% ili povećanje za 168.970 KM), dok će se kapitalni grantovi u 2025. godini u odnosu na 2024. godinu smanjiti za 2,29% ili za 40.000 KM.
* Izdaci za kamate i otplate dugova u 2025. godini planirani su sukladno otplatnim planovima postojećih kreditnih zaduženja. U ovom segmentu primjenjuje se oprezniji pristup zbog neizvjesnosti u kretanju tečaja konvertibilne marke i korejskog wona tijekom 2025. godine, pa se za navedene namjene u 2025. godini planira ukupno 533.200 KM.
* Izdaci za nabavku stalnih sredstava će se u 2025. godini u odnosu na 2024. godinu smanjiti za 15,07% ili smanjiti za oko 1,1 milijun KM.

|  |  |
| --- | --- |
| 2. | PRAVNI TEMELJ |

Ustavni temelj za donošenje Proračuna Županije Posavske za 2025. godinu sadržan je u članku 26. stavak (1) točka c) Ustava Županije Posavske – pročišćeni tekst (»Narodne novine Županije Posavske«, broj: 15/23) gdje je propisano da Skupština Županije Posavske usvaja Proračun.

Zakonski temelj za donošenje Proračuna Županije Posavske za 2025. godinu sadržan je u članku 32.(1) Zakona o proračunima u Federaciji Bosne i Hercegovine (»Službene novine Federacije BiH«, broj: 102/13, 9/14, 13/14, 8/15, 91/15, 102/15, 104/16, 5/18. 11/19, 99/19 i 25a/22).

Prilikom izrade Proračuna Županije Posavske za 2025. godinu osobito su uzete u obzir odredbe:

* Zakona o državnim službenicima i namještenicima u tijelima državne službe u Županiji Posavskoj («Narodne novine Županije Posavske», broj: 9/13, 11/13, 2/14 i 6/17),
* Zakona o plaćama i naknadama u tijelima vlasti Županije Posavske („Narodne novine Županije Posavske“, broj: 9/23),
* Zakona o plaćama i drugim naknadama sudaca i tužitelja u Federaciji Bosne i Hercegovine («Službene novine Federacije BiH», broj: 72/05, 22/09, 55/13 i 61/22),
* Uredbe o plaćama, dodacima i naknadama policijskih službenika Županije Posavske («Narodne novine Županije Posavske», broj: 11/14, 7/15, 16/19, 4/22 i 8/23),
* Uredba o naknadi troškova za prijevoz na posao i sa posla („Narodne novine Županije Posavske“, broj: 13/23),
* Kolektivnog ugovora za djelatnost osnovnog obrazovanja u Županiji Posavskoj («Narodne novine Županije Posavske», broj: 9/24),
* Kolektivnog ugovora za djelatnost srednjeg obrazovanja u Županiji Posavskoj («Narodne novine Županije Posavske», broj: 9/24),
* Kolektivnog ugovora za službenike organa uprave i sudske vlasti u Federaciji Bosne i Hercegovine („Službene novine Federacije BiH“, broj: 98/23),
* Kolektivnog ugovora za policijske službenike u Ministarstvu unutarnjih poslova Županije Posavske („Narodne novine Županije Posavske“, broj: 4/22 i 8/24), i
* Ostalih zakona i podzakonskih akata koje sprovode resorna ministarstva Vlade Županije Posavske.

|  |  |
| --- | --- |
| 3. | MAKROEKONOMSKE PRETPOSTAVKE |

Ekonomska situacija u Bosni i Hercegovini tijekom 2024. godine bila je pod snažnim utjecajem globalnih i regionalnih čimbenika, kao i unutarnjih strukturnih problema. Očekuje se da će globalna ekonomska stabilnost nastaviti biti pod velikim stresom, osobito zbog energetske krize, inflacijskih pritisaka i neizvjesnosti izazvane geopolitičkim napetostima, uključujući rat u Ukrajini. Ovi čimbenici će utjecati na vanjsku trgovinu Bosne i Hercegovine, osobito na izvoz i uvoz energenata, kao i na cijene osnovnih proizvoda.

Očekivana inflacija za 2024. godinu bit će manja u odnosu na 2023. godinu, ali bi mogla ostati iznad dugoročnog cilja, uglavnom zbog visokih cijena hrane, energije i drugih ključnih inputa. Očekuje se i umjereno povećanje BDP-a, dok bi zaposlenost mogla biti podložna povećanoj volatilnosti, osobito u sektoru industrije i usluga, koji se suočavaju s promjenama u potražnji i investicijama.

U 2025. godini, Bosna i Hercegovina će se suočavati s nekoliko ključnih izazova, ali i prilika koje će oblikovati ekonomsku dinamiku:

* **Bruto domaći proizvod (BDP)**: Očekuje se umjereni rast BDP-a, koji će biti vođen privatnim sektorom, posebice sektorima poput usluga, poljoprivrede i tehnologije. Ovaj rast trebao bi biti potaknut stabilizacijom globalnih tržišta, ali i povećanjem domaće potrošnje. BDP bi mogao rasti po stopi od oko 2-3%, što je u skladu s regionalnim prosjekom, pod uvjetom da politička situacija bude stabilna, a unutarnje reforme nastave s implementacijom.
* **Inflacija**: Iako će inflacija u 2025. godini biti niža nego u 2024. godini, očekuje se da će inflacijski pritisci ostati prisutni, osobito na cijene hrane, energije i transporta. Inflacija bi mogla pasti ispod 5%, zahvaljujući stabilizaciji cijena na globalnim tržištima i poboljšanju energetske situacije. Međutim, održavanje inflacije na prihvatljivim razinama bit će izazovno zbog mogućih eksternih šokova.
* **Zaposlenost i tržište rada**: Očekuje se daljnje smanjenje stope nezaposlenosti, koja će biti rezultat umjerenog rasta gospodarstva i jačanja sektora usluga i malih poduzeća. Međutim, strukturni problemi, poput nesklada između obrazovnih kvalifikacija i potreba tržišta rada, mogli bi usporiti ovaj proces. I dalje će biti potrebne reforme na polju obrazovanja i zapošljavanja kako bi se stvorili dugoročni uvjeti za rast zaposlenosti.
* **Vanjska trgovina i fiskalna politika**: Bosna i Hercegovina će nastaviti s rastom izvoza, posebice prema EU tržištima, no rastući uvoz energenata mogao bi izazvati neravnotežu vanjskotrgovinske bilance. Fiskalna politika će u 2025. godini ostati pod velikim opterećenjem zbog potrebe za financiranjem socijalnih i infrastrukturnih programa, dok će dugoročni fiskalni izazovi biti povezani s potrebom za smanjenjem javnog duga.
* **Strukturne reforme i investicije**: Za dugoročni rast, Bosna i Hercegovina će morati ubrzati implementaciju ključnih strukturnih reformi, uključujući digitalizaciju, poboljšanje poslovne klime i privlačenje stranih investicija. Očekuje se da će 2025. godina biti godina kada bi reforma pravnog okvira i poboljšanje konkurentnosti mogli donijeti prve značajnije rezultate.

Makroekonomske pretpostavke za 2025. godinu u Bosni i Hercegovini ukazuju na umjereni rast, uz stabilizaciju inflacije i smanjenje stope nezaposlenosti. Ipak, izazovi povezani s vanjskom trgovinom, fiskalnim deficitima i strukturnim reformama bit će ključni za dugoročni ekonomski napredak. Stabilnost političke situacije i daljnje usmjerenje prema europskim integracijama odredit će tempo i uspjeh makroekonomskih ciljeva za 2025. godinu.

|  |  |
| --- | --- |
| 4. | STRUKTURA PRORAČUNA ŽUPANIJE POSAVSKE ZA 2025. GODINU – PRIHODI, PRIMICI I FINANCIRANJE |

Ukupno planirani prihodi, primici i financiranje Proračuna Županije Posavske za 2025. godinu iznose 72.458.350 KM, odnosno 0,47% više nego što je planirano u 2024. godini, ili u apsolutnom iznosu 338.550 KM više.

Na slijedećem grafu prikazan je usporedni prikaz osnovnih skupina prihoda i primitaka u Proračunu Županije Posavske za 2024. i 2025. godinu.

Ukupni proračunski prihodi planirani Proračunom Županije Posavske za 2025. godinu iznose 72.458.350 KM, i veći su za 1,17% od proračunskih prihoda planiranih u 2024. godini, odnosno veći za 835.870 KM.

# 4.1.1 PRIHODI OD POREZA

Proračunom ukupno planirani porezni prihodi (kategorija 710000) iznose 60.755.330 KM, odnosno 6,66% više u odnosu na plan za 2024. godinu ili 3.794.168 KM više. Učešće poreznih prihoda u ukupno planiranim prihodima, primicima i financiranju Proračuna iznosi 83,85%.

### Porez na dobit pojedinaca i poduzeća

Prihodi po osnovi poreza na dobit pojedinaca i poreza na dobit poduzeća (potkategorija 711000) planirani su u iznosu od 6.438.350 KM, što je za 3,92% više u odnosu na planirane u Proračunu za 2024. godinu, ili u apsolutnom iznosu 242.660 KM više. Pri planiranju ovih prihoda Ministarstvo financija Županije Posavske se rukovodilo revidiranim projekcijama prihoda po osnovi neizravnih i izravnih poreza za 2024. godinu i planom za razdoblje 2025.-2027. godina, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u rujnu/listopadu 2024. godine, kao i preliminarnim izvršenjem za fiskalnu 2024. godinu. Projekcije prihoda od poreza na dobit za 2025. godinu oprezno predviđaju prosječni godišnji rast uzimajući u obzir prilično visoku razinu nepredvidivosti i u međunarodnom i u domaćem okružju.

### Porez na plaću i radnu snagu

Porezi na plaću i radnu snagu (potkategorija 713000) planirani su u iznosu od 580 KM na osnovi preliminarnog izvršenja u fiskalnoj 2024. godini, kao i kretanja izvršenja u razdoblju 2018.-2023. godina, odnosno ne temelju izmirenja obveza iz prethodnih godina budući je od 01.01.2009. godine na snazi Zakon o porezu na dohodak («Službene novine Federacije BiH» broj: 10/08, 9/10, 44/11, 7/13 i 65/13). Proračunom planirani prihodi od poreza na plaću i radnu snagu manji su od plana za 2024. godinu za 9,37% ili manji za 60 KM.

### Porez na imovinu

Prihodi od poreza na imovinu (potkategorija 714000) su planirani u iznosu od 286.360 KM i manji su od plana prethodne godine za 13,16%, odnosno u apsolutnom iznosu manji za 43.410 KM. Projekcija se temelji na izvršenju ovih prihoda u fiskalnoj 2024. godini.

**Domaći porezi na dobra i usluge**

Prihodi od domaćih poreza na dobra i usluge (potkategorija 715000) – zaostale obveze na temelju poreza na promet dobara i usluga - planirani su u iznosu od 5.330 KM, odnosno u apsolutnom iznosu 170 KM manje nego u odnosu na planirano u 2024. godini (3,09% manje). Porezne prihode po osnovi poreza na promet visokotarifnih roba i određenih proizvoda, porez na promet tarifnog broj 1. i 2. i porez na promet usluga od 01.01.2006.godine zamjenjuju prihodi od neizravnih poreza.

### Porez na dohodak

### Prihodi po osnovi poreza na dohodak (potkategorija 716000) planirani su u iznosu od 6.761.320 KM što je za 14,90% više u odnosu na plan prethodne godine, ili u apsolutnom iznosu 876.800 KM više. Pri planiranju ovih prihoda Ministarstvo financija Županije Posavske se rukovodilo revidiranim projekcijama prihoda po osnovi neizravnih i izravnih poreza za 2024. godinu i planom za razdoblje 2025.-2027. godina, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u rujnu/listopadu 2024. godine, kao i preliminarnim izvršenjem u fiskalnoj 2024. godini. Imajući u vidu da je u 2022. i 2023. godini godišnji rast prosječne plaće bio u velikoj mjeri vezan uz usklađivanje s inflatornim šokovima, što je na strani naplate prihoda od poreza na dohodak rezultiralo dvoznamenkastim stopama rasta, projekcije za 2025. godinu ipak pretpostavljaju skromniji rast ovih prihoda.

### Prihodi od neizravnih poreza

Sukladno Uputi o određivanju udjela kantona, jedinica lokalne samouprave i nadležnih kantonalnih ustanova za ceste u prihodima od neizravnih poreza i načinu raspoređivanja tih prihoda za 2025. godinu („Službene novine Federacije BiH“, broj: 72/24) udjel Županije Posavske u raspodjeli za 2025. godinu iznosi 2,056%, dok je isti u 2024. godini iznosio 2,054% (odnosno 0,10% veći). Prihodi od neizravnih poreza (potkategorija 717000) planirani su u visini od 47.263.160 KM, što je povećanje od 6,10% u odnosu na plan prethodne godine, odnosno u apsolutnom iznosu povećanje za 2.718.348 KM.

Projicirani dio prihoda od neizravnih poreza na ime financiranja autocesta u FBiH (analitički konto 717114) iznosi 365.490 KM. Planirano ostvarenje ovih prihoda u 2025. godini u odnosu na plan za 2024. godinu veće je za 2,81%, odnosno za 9.980 KM.

Prihodi od neizravnih poreza koji pripadaju županijama (analitički konto 717121) planirani su u iznosu od 45.559.980 KM, što je 8,08% više od plana ovih prihoda za 2024. godinu, odnosno 3.406.850 KM više.

Planirani prihodi od neizravnih poreza koji pripadaju Direkciji cesta (analitički konto 717131) u 2025. godini iznose 1.337.690 KM, što je 34,30% manje u odnosu na njihov plan iz 2024. godine, odnosno 698.482 KM manje. Pritom, projicirani iznos ovih prihoda iz raspodjele za 2025. godinu iznosi 1.238.690 KM (što je 91.510 KM ili 7,98% više nego iznos planirane raspodjele za 2024. godinu), dok je radi plana namjenske potrošnje na tekuće i investicijsko održavanje cesta u 2025. godini planiran i iznos od 99.000 KM prihoda iz ranijih razdoblja razgraničenih za buduću potrošnju (u 2024. godini plan potrošnje razgraničenih prihoda iznosi 888.992 KM).

Plan prihoda od neizravnih poreza Županije Posavske u 2025. godini zasniva se na projekcijama čiji je izračun utemeljen na makroekonomskim pokazateljima izrađenim od strane Direkcije za ekonomsko planiranje BiH (DEP), revidiranim projekcijama prihoda po osnovi neizravnih i izravnih poreza za 2024. godinu i planom za razdoblje 2025.-2027.godina, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u rujnu/listopadu 2024. godine. Ista se zasniva na srednjoročnom Planu naplate ukupnih prihoda na Jedinstvenom računu, srednjoročnim prognozama kretanja krajnje potrošnje i planu otplate vanjskog duga u razdoblju 2024.-2027. godina.

### Ostali porezi

Proračunom za 2025. godinu planirani su prihodi po osnovi ostalih poreza (potkategorija 719000) u iznosu od 230 KM na temelju izvršenja ovih prihoda u 2024. godini.

**4.1.2 NEPOREZNI PRIHODI**

Neporezni prihodi (kategorija 720000) su Proračunom za 2025. godinu planirani u iznosu od 3.650.750 KM. U odnosu na plan prethodne godine ovi prihodi su manji za 6,35% odnosno u apsolutnom iznosu manji za 247.384 KM.

### Prihodi od poduzetničkih aktivnosti i imovine i prihodi od pozitivnih tečajnih razlika

Prihodi od poduzetničkih aktivnosti i imovine i prihodi od pozitivnih tečajnih razlika (potkategorija 721000) planirani su u visini od 151.600 KM. Strukturu gore navedenih prihoda čine planirani prihodi od davanja prava na eksploataciju prirodnih resursa i prihodi od iznajmljivanja zemljišta, prihodi od kamata za depozite u banci, te prihodi od pozitivnih tečajnih razlika. U odnosu na planirano u 2024. godini u fiskalnoj 2025. godini, temeljem realnih pokazatelja, očekuje se veća realizacija prihoda Ministarstva poljoprivrede, vodoprivrede i šumarstva Županije Posavske od iznajmljivanja zemljišta temeljem sklopljenih ugovora (u odnosu na 2024. godinu povećanje od 17.880 KM), kao i veća realizacija prihoda od davanja prava na eksploataciju prirodnih resursa na temelju sklopljenih ugovora o koncesiji

### Naknade i pristojbe i prihodi od pružanja javnih usluga

Prihodi od naknada i pristojbi i prihodi od pružanja javnih usluga (potkategorija 722000) planirani su u visini od 2.683.590 KM, što predstavlja smanjenje od 4,47% u odnosu na plan 2024. godine, odnosno u apsolutnom iznosu smanjenje za 125.484 KM. Plan za 2025. godinu osobito se zasniva na analizi kretanja ovih prihoda u razdoblju 2019.-2024. godina, uvažavajući specifičnosti 2020. godine.

Prihodi po osnovi administrativnih pristojbi (glavna grupa 722100) planirani su u iznosu od 119.960 KM i manji su od plana za 2024. godinu za 24,97%, ili u apsolutnom iznosu manji za 39.930 KM.

Prihodi po osnovi sudskih pristojbi (glavna grupa 722200) planirani su u iznosu od 351.860 KM, i manji su od plana za 2024. godinu za 8,95%, ili u apsolutnom iznosu manji za 34.600 KM.

Prihodi po osnovi ostalih proračunskih naknada (glavna grupa 722400) planirani su u iznosu od 443.090 KM, i veći su od plana za 2024. godinu za 0,94%, ili u apsolutnom iznosu veći za 4.110 KM. U ovoj skupini prihoda najveći iznosi se odnose na naknade za korištenje poljoprivrednog zemljišta u nepoljoprivredne svrhe i naknade za šume, a koje se namjenski troše u okviru razdjela 19. Ministarstva poljoprivrede, vodoprivrede i šumarstva Županije Posavske. Stoga su planirani iznosi namjenske potrošnje usklađeni s planom prihoda po ovim osnovama, pa je u plan realizacije prihoda od naknada za opće korisne funkcije šuma utvrđene županijskim propisima (analitički konto 722471) uključen i iznos od 40.320 KM ovih prihoda prikupljenih u prethodnim razdobljima i razgraničenim za buduću potrošnju.

Naknade i pristojbe po Federalnim zakonima i drugim propisima (glavna grupa 722500) planirane su u visini od 1.219.570 KM, pri čemu su najznačajniji planirani prihodi po osnovi vodnih naknada, cestovnih naknada i naknada za zaštitu okoliša. U odnosu na planirano u 2024. godini u fiskalnoj 2025. godini očekuje se manja realizacija ovih prihoda, i to u apsolutnom iznosu 40.094 KM manje, odnosno 3,18% manje. Kako se u ovoj skupini najvećim dijelom radi o namjenskim prihodima Ministarstva poljoprivrede, vodoprivrede i šumarstva Županije Posavske (vodne naknade i zaostale obveze po osnovi naknada za korištenje šuma), Ministarstva prometa, veza i zaštite okoliša Županije Posavske (cestovne naknade i naknade za zaštitu okoliša) i Županijske uprave civilne zaštite (posebne naknade za zaštitu od prirodnih i drugih nesreća) njihovo planiranje uvjetovano je i izjednačeno s planiranom namjenskom potrošnjom. Za potrebe navedenog usklađivanja, prihodima od posebne naknade za okoliš koje plaćaju fizičke osobe pri svakoj registraciji motornih vozila (analitički konto 722566) dodan je iznos od 104.000 KM razgraničenih prihoda, a prihodima od posebne naknade za zaštitu od prirodnih i drugih nesreća gdje je osnovica sumarni iznos neto plaće za isplatu (analitički konto 722581) iznos od 4.190 KM razgraničenih prihoda.

Prihodi od pružanja javnih usluga (glavna grupa 722600) u visini od 508.570 KM su prihodi od pružanja usluga građanima i pravnim osobama, prihodi od pružanja usluga drugim razinama vlasti i prihodi od pružanja usluga ostalima, kao i vlastiti prihodi proračunskih korisnika. U odnosu na plan za 2024. godinu u 2025. godini se planira manja realizacija ovih prihoda (-1,99% ili 10.300 KM manje).

Neplanirane uplate - prihodi (glavna grupa 722700) u visini od 40.540 KM su prihodi od troškova naplate po osnovi pokretanja postupka prinudne naplate, primljene namjenske donacije neplanirane u Proračunu i ostale neplanirane uplate. Proračunom za 2025. godinu planira se smanjenje ovih prihoda u odnosu na plan 2024. godine za 10,33% ili u apsolutnom iznosu smanjenje za 4.570 KM. Na ovoj poziciji se računovodstveno evidentiraju povrati od akciza na naftu i naftne derivate osnovnih škola.

### Novčane kazne

Novčane kazne (potkategorija 723000) planirane su u iznosu od 815.560 KM, što je za 15,09% manje u odnosu na planirane prihode po osnovi novčanih kazni u 2024. godini, odnosno u apsolutnom iznosu 144.950 KM manje. Najveći iznos prihoda u ovoj skupini i dalje se planira na poziciji novčanih kazni za prekršaje koje su registrirane u registru novčanih kazni i troškova prekršajnog postupka (plan iznosi 805.110 KM ili 15,21% manje od plana u 2024. godini).

**4.1.3 TEKUĆI GRANTOVI (GRANTOVI I DONACIJE)**

Tekući grantovi (kategorija 730000) planirani su u iznosu od 7.609.320 KM, i manji su od plana prethodne godine za 3,59%, ili u apsolutnom iznosu manji za 283.581 KM. Navedeni iznos tekućih grantova odnosi se na planirane i primljene a neutrošene tekuće grantove od ostalih razina i fondova (potkategorija 732000), kako slijedi:

* + - sredstva iz Proračuna FBiH Ministarstvu zdravstva, rada i socijalne politike za primjenu Zakona o zaštiti civilnih žrtava rata u Federaciji Bosne i Hercegovine («Službene novine Federacije Bosne i Hercegovine», broj: 60/23), u iznosu od 271.320 KM,
    - preostali dio razgraničenog tekućeg granta od Federalnog ministarstva prostornog uređenja dodijeljenog Ministarstvu poljoprivrede, vodoprivrede i šumarstva Županije Posavske na temelju Ugovora o sufinanciranju projekta „Uređenje odvodne kanalske mreže na prostoru ŽP“ u iznosu od 100.000 KM,
    - sredstva iz Proračuna Federacije Bosne i Hercegovine za 2025. godinu Federalnom ministarstvu finansija-Federalnom ministarstvu financija s ekonomskog koda „Tekući transferi drugim razinama vlasti i fondovima – kantoni“ u ukupnom iznosu od 7.100.000 KM,
    - grant od Federalnog zavoda za upošljavanje Županije Posavske na temelju Ugovorâ o sufinanciranju zapošljavanja (prvo radno iskustvo-pripravnici) u ukupnom iznosu od 66.000 KM, i
    - grant od Službe za upošljavanje Županije Posavske na temelju Ugovora o sufinanciranju odgovarajućeg stručnog kadra za djecu s poteškoćama u razvoju u osnovnom obrazovanju u redovnoj nastavi u FBiH u iznosu od 72.000 KM.

U 2025. godini ne planiraju se donacije. Ukoliko se iste ostvare tijekom godine unijet će se i rasporediti u Proračun odlukama Vlade Županije Posavske.

**4.1.4 KAPITALNI GRANTOVI**

Plan kapitalnih grantova (kategorija 740000) u 2025. godini iznosi ukupno 441.700 KM, a odnosi se na:

* kapitalni grant od Središnjeg državnog ureda za Hrvate izvan Republike Hrvatske dodijeljen Ministarstvu prosvjete, znanosti, kulture i sporta Županije Posavske u 2024. godini za projekt „Unapređenje odgojno-obrazovnog sustava u Osnovnoj školi V.Nazora u Odžaku - Sportska dvorana - I.faza“, a čija se namjenska potrošnja neće realizirati u 2024. godini,
* kapitalni grant od Fonda za zaštitu okoliša Federacije Bosne i Hercegovine Ministarstvu prometa, veza i zaštite okoliša Županije Posavske u svrhu provedbe projekta „Sanacija divljih odlagališta otpada u području zaštićenih kopnenih krajobraza u zonama izvorišta i uz vodotoke“ na temelju potpisanih ugovora u ukupnom iznosu od 167.000 KM, i
* kapitalni grant od Fonda za zaštitu okoliša Federacije Bosne i Hercegovine Ministarstvu prometa, veza i zaštite okoliša Županije Posavske u svrhu provedbe projekta „Inventarizacija, valorizacija i analiza trenutnog stanja krajobraza Starače i Tišina“ na temelju potpisanog ugovora u iznosu od 40.000 KM.

Realizirani a neplanirani kapitalni grantovi unijet će se i raspodijeliti u Proračun odlukama Vlade Županije Posavske.

**4.1.5 PRIHODI PO OSNOVI ZAOSTALIH OBVEZA**

Prihodi po osnovi zaostalih obveza (glavna kategorija) 770000 planirani su u iznosu od 1.250 KM. U ovu kategoriju prihoda spadaju uplate zaostalih obveza od poreza na promet visokotarifnih proizvoda kao i uplate zaostalih obveza od naknada za putove iz cijene naftnih derivata.

|  |  |
| --- | --- |
| 5. | STRUKTURA PRORAČUNA ŽUPANIJE POSAVSKE ZA 2025. GODINU – RASHODI I IZDACI |

Proračunom za fiskalnu 2025. godinu ukupno planirani rashodi i izdaci iznose 72.458.350 KM, i veći su u odnosu na plan Proračuna za 2024. godinu za 0,47%, odnosno u apsolutnom iznosu veći za 338.550 KM. Strukturu rashoda i izdataka čine proračunski rashodi u iznosu od 65.673.280 KM s udjelom 90,63%, izdaci za nabavku nefinancijske imovine u iznosu od 6.266.200 KM s udjelom 8,65%, i izdaci za nabavku financijske imovine i otplate dugova u iznosu od 518.870 KM s udjelom 0,72%.

Na slijedećem grafu prikazan je usporedni prikaz osnovnih skupina rashoda i izdataka u Proračunu Županije Posavske za 2024. i 2025. godinu.

###### 5.1. PRORAČUNSKI RASHODI

Proračunom ukupno planirani proračunski rashodi (potkategorije: 600000-tekuće pričuve, 611000, 612000, 613000, 614000, 615000 i 616000) iznose 65.673.280 KM, odnosno 2,24% više u odnosu na plan prethodne godine, ili 1.441.460 KM više u apsolutnom iznosu.

5.1.1. Tekuća pričuva

Tekuća pričuva (klasa 600000) planirana je u ukupnom iznosu od 580.000 KM, te je u odnosu na planiranu tekuću pričuvu 2024. godine manja za 80.000 KM ili manja za 12,12%.

Tekuća pričuva Vlade planirana je u iznosu 500.000 KM.

Tekuće pričuva predsjednika Vlade iznosi 40.000 KM, dok tekuće pričuve zamjenika predsjednika Vlade i ministra financija iznose po 20.000 KM.

Učešće tekućih pričuva u ukupnim prihodima bez namjenskih prihoda, vlastitih prihoda i primitaka iznosi 0,85%.

###### 5.1.2. Plaće i naknade troškova zaposlenih, doprinosi poslodavca i ostali doprinosi

Planirani izdaci na ime plaća i naknada troškova zaposlenih (potkategorija 611000) povećavaju se za 3,58% u odnosu na plan Proračuna 2024. godine, i iznose 35.883.240 KM.

U okviru ove pozicije, izdaci za bruto plaće i naknade plaća (glavna grupa 611100) povećani su za 6,74% u odnosu na plan za 2024. godinu. Planirani broj zaposlenih u proračunskim korisnicima u 2025. godini iznosi 971 (bez vježbenika i djelatnika u obrazovanju koji puni fond radnih sati ostvaruju u više škola).

Izdaci za bruto plaće i naknade plaća te doprinose poslodavca povećavaju se uslijed primjene nove osnovice za obračun plaća zaposlenika u proračunskim korisnicima (osim sudaca, tužitelja i stručnih suradnika u pravosuđu) u iznosu od 160,00 KM od 01.07.2024. godine (povećanje za 5,26%, “Narodne novine Županije Posavske”, broj: 11/24). Nadalje, u 2025. godini planirano je usklađivanje plaća sudaca, tužitelja i stručnih suradnika u pravosuđu, sukladno članku 6. Zakona o plaćama i drugim naknadama sudaca i tužitelja u Federaciji Bosne i Hercegovine („Službene novine FBiH“, broj: 72/05, 22/09, 55/13, 61/22). Pri izračunu potrebnih sredstava za plaće i naknade primijenjeni su koeficijenti utvrđeni Zakonom o plaćama i naknadama u tijelima vlasti Županije Posavske („Narodne novine Županije Posavske“, broj: 9/23) i podzakonskim aktima.

Naknade troškova zaposlenih (glavna grupa 611200) planirane su u ukupnom iznosu od 5.628.830 KM i manje su za 10,62%, odnosno u apsolutnom iznosu manje za 668.520 KM. U navedenom iznosu uključene su naknade troškova stalno zaposlenih u iznosu od 5.600.960 KM, te naknade troškova volontera u iznosu od 27.870 KM. Od rujna 2022. godine mjesečna naknada volonterima, koji se nalaze na obavljanju volonterskog staža u tijelima državne službe u Županiji Posavskoj, iznosi 300,00 KM. Osim navedenog, volonteri ostvaruju pravo i na naknadu za ishranu u vrijeme rada te naknadu za prijevoz na posao i s posla.

Doprinosi poslodavca i ostali doprinosi (glavna grupa 612100), analogno kretanju bruto plaća i naknada plaća, se planiraju u iznosu od 3.558.940 KM, što je za 3,33% više nego što je planirano u 2024. godini, ili u apsolutnom iznosu 114.720 KM više. U 2025. godini planirano je izmirenje dijela dospjelih a neizmirenih obveza poslodavca uposlenika Ministarstva unutarnjih poslova Županije Posavske iz ranijih razdoblja koji su bili raspoređeni na poslove i radne zadatke na kojima se ima pravo na beneficirani radni staž u skladu s važećim propisima (10.000 KM).

5.1.3. Izdaci za materijal, sitan inventar i usluge

Izdaci za materijal, sitan inventar i usluge (potkategorija 613000) planirani su u iznosu od 7.264.300 KM, što je za 3,39% više u odnosu na materijalne troškove predviđene planom Proračuna za 2024. godinu, ili u apsolutnom iznosu više za 238.150 KM. U odnosu na 2024. godinu planira se povećanje na gotovo svim pozicijama materijalnih troškova, a u apsolutnom iznosu najveća povećanja planirana su na: izdacima za nabavku materijala i sitnog inventara – obroci za djecu programa predškole i učenike (+159.030 KM) i ugovorene i druge posebne usluge-opće (+118.250 KM). Povećanje troškova, uslijed još uvijek nekontroliranog rasta tržišnih cijena, planira se i na izdacima za energiju proračunskih korisnika (+47.650 KM), izdacima za tekuće održavanje (+26.650 KM), te izdacima za komunikaciju i komunalne usluge i putnim troškovima.

U okviru materijalnih troškova Ministarstva prosvjete, znanosti, kulture i sporta Županije Posavske i škola u 2025. godine nastavit će se s implementacijom projekata nabavke obroka za učenike osnovnih škola i produženog boravka, čiji se izdaci planiraju u iznosu od 883.520 KM, te financiranje obuka i seminara prosvjetnih djelatnika u planiranom iznosu od 50.000 KM.

Od ukupno planiranih izdataka za materijal, sitan inventar i usluge 90,09% će se financirati iz proračunskih prihoda (6.544.300 KM), dok će se 9,91% ili 720.000 KM financirati iz ostalih izvora (namjenski prihodi).

5.1.4. Tekući grantovi i drugi tekući rashodi

Tekući grantovi i drugi tekući rashodi (potkategorija 614000) planirani su u iznosu od 16.662.470 KM, i za 0,19% su manji u odnosu na plan Proračuna za 2024. godinu, odnosno u apsolutnom iznosu manji za 31.030 KM.

U Proračunu Županije Posavske za 2025. godinu u odnosu na isti za 2024. godinu uvodi se nova grantovska pozicija u razdjelu 21 Ministarstvo branitelja Županije Posavske, ekonomski kod 614300, pozicija „Grant za obilježavanje značajnih datuma i drugih aktivnosti vezano za Domovinski rat“ u iznosu od ukupno 200.000 KM.

U okviru skupine tekućih grantova, u odnosu na 2024. godinu, povećavaju se uslijed proširenja opsega davanja i/ili povećanih potreba slijedeće pozicije:

|  |  |  |
| --- | --- | --- |
| **Proračunski korisnik** | **Pozicija** | **Povećanje u KM** |
| Vlada Županije Posavske | 614100 – Grant za Sveučilište u Mostaru | 150.000 |
| Minist.gospodarstva, rada i prost.uređ. | 614100 – Grant za razvoj turizma | 20.000 |
| Minist.prometa, veza i zašt. okoliša | 614100 – Grant za zaštitu okoliša | 137.470 |
| Minist.prosvjete, znan.,kulture i sporta | 614100 – Grant za sufinanciranje prijevoza učenika | 2.000 |
| Ured za obnovu, stambeno zbrinjavanje i raseljene osobe Vlade ŽP | 614200 – Grant za pomoć pri stamb.zbrinjavanju mladih osoba i  socijalnih kategorija | 100.000 |
| Minist.zdravstva i socijalne politike | 614200 – Grant za zdravstvene potrebe | 55.000 |
| Minist.zdravstva i socijalne politike | 614200 – Grant za socijalne potrebe | 550.000 |
| Minist.prosvjete, znan.,kulture i sporta | 614200 – Grant za predškolsko, osnovno i srednje obrazovanje | 16.000 |
| Županijska uprava civilne zaštite | 614200 – Grant za zaštitu od prirodnih i drugih nesreća | 10.000 |
| Vlada Županije Posavske | 614300 – Grant za Muzej Franj.samostana Tolisa Vrata Bosne | 50.000 |
| Vlada Županije Posavske | 614300 – Grant za Crveni križ Županije Posavske | 5.000 |
| Minist.zdravstva i socijalne politike | 614300 – Grant za udruge roditelja djece s posebnim potrebama | 10.000 |
| Minist.prosvjete, znan.,kulture i sporta | 614300 – Grant za sport | 30.000 |
| Minist.prosvjete, znan.,kulture i sporta | 614300 – Grant za kulturu | 20.000 |
| Ministarstvo branitelja | 614300 – Grant za obilježavanje značajnih datuma i drugih  aktivnosti vezano za Domovinski rat | 200.000 |
| Minist.gospodarstva, rada i prost.uređ. | 614500 – Grant za razvoj poduzetništva, obrta i zadruga | 190.000 |
| Minist.poljopr., vodopr.i šumarstva | 614500 – Grant za vodoprivredu | 100.000 |
| Minist.poljopr., vodopr.i šumarstva | 614500 – Grant za uređenje poljoprivrednog zemljišta | 120.000 |
| Ministarstvo financija | 614800 – Ostali grantovi-izvršenje sudskih presuda i rješ.o izvrš. | 3.500 |
|  | **UKUPNO (povećanje):** | **1.768.970** |

Povećanje navedenih grantovskih rashoda najvećim dijelom je rezultat prilagođavanja promjenjivim i još uvijek negativnim ekonomskim kretanjima i uočenim potrebama u 2024. godini. Tako se planiraju povećanja izdvajanja za socijalnu zaštitu, dječji doplatak i porodne naknade zaposlenim majkama, povećanje obveza proizašlih iz utvrđenih programa utroška za razvoj poduzetništva, obrta i zadruga i povećanje izdvajanja za stambeno zbrinjavanje mladih osoba i socijalnih kategorija. Također se planiraju i novi programi kao što je subvencioniranje stambenog rješavanja liječnika u javnim zdravstvenim ustanovama, dok se dosadašnje izdvajanje neprofitnim organizacijama i udrugama građana koje je bilo planirano unutar pozicije „Grant za branitelje i stradalnike Domovinskog rata“ od proračunske 2025. godine planira na poziciji „Grant za obilježavanje značajnih datuma i drugih aktivnosti vezano za Domovinski rat“. Povećanje grantovskih izdvajanja za zaštitu okoliša rezultat je pojačanih aktivnosti u apliciranju projekata kod viših razina, pa se očekuje da će najveći dio ovih troškova, uz redovite namjenske prihode, biti financiran iz tekućih/kapitalnih potpora. U razdjelu 19 Ministarstva poljoprivrede, vodoprivrede i šumarstva povećanje izdvajanja za vodoprivredu i uređenje poljoprivrednog zemljišta će se, također, financirati iz namjenskih prihoda ovog razdjela, kao i preostalog dijela razgraničene tekuće potpore.

Smanjena potrošnja u odnosu na Proračun za 2024. godinu planirana je kako slijedi:

|  |  |  |
| --- | --- | --- |
| **Proračunski korisnik** | **Pozicija** | **Smanjenje u KM** |
| Ministarstvo financija | 614100 – Grant nižim razinama vlasti | 300.000 |
| Minist.zdravstva i socijalne politike | 614100 – Grant za zdravstvene institucije i centre za soc.rad | 400.000 |
| Županijska uprava civilne zaštite | 614100 – Grant nižim razinama za uklanjanje posljedica prir.nesreća | 500.000 |
| Ministarstvo branitelja | 614200 – Grant za branitelje i stradalnike Domovinskog rata | 200.000 |
| Minist.prosvjete, znan.,kulture i sporta | 614300 – Grant za financiranje vjerskih zajednica | 250.000 |
| Minist.poljopr., vodopr.i šumarstva | 614500 – Grant za poljoprivredu | 50.000 |
| Ministarstvo financija | 614800 – Ostali grantovi-povrat i drugo | 100.000 |
|  | **UKUPNO (smanjenje):** | **1.800.000** |

Ostale pozicije tekućih grantova ostaju na razini planiranog u Proračunu za 2024. godinu.

Od ukupno planiranih izdataka za tekuće grantove 90,94% će se financirati iz proračunskih prihoda (15.153.680 KM), dok će se 9,06% ili 1.508.790 KM financirati iz ostalih izvora (namjenski prihodi, tekuće potpore).

5.1.5. Kapitalni grantovi

Kapitalni grantovi (potkategorija 615000) planirani su u visini od 1.710.000 KM, i u odnosu na Proračun 2024. godine manji su za 40.000 KM ili za 2,29%.

U odnosu na plan 2024. godine uvodi se nova grantovska pozicija u razdjelu 20 Ministarstvo prosvjete, znanosti, kulture i sporta Županije Posavske, ekonomski kod 615300 – Kapitalni grant vjerskim zajednicama za realizaciju projekata obnove sakralnih objekata u iznosu od 200.000 KM. Na pozicijama 615100 Kapitalni grant za vodoprivredu i 615100 Kapitalni grant za uređenje poljoprivrednog zemljišta (razdjel 19. Ministarstvo poljoprivrede, vodoprivrede i šumarstva Županije Posavske) planirana je jednaka potrošnja kao i u 2024. godini, i iznosi 300.000 KM i 150.000 KM respektivno.

Smanjenje potrošnje u odnosu na Proračun za 2024. godinu planirano je u razdjelu 15 Ministarstvo gospodarstva, rada i prostornog uređenja Županije Posavske na poziciji 615500 – Kapitalni grant za razvoj poduzetništva obrta i zadruga (smanjenje za 100.000 KM ili za 9,09%), dok se u istom razdjelu na poziciji 615100 – Kapitalni grant jedinicama lokalne samouprave za razvoj poduzetničke infrastrukture ne planira potrošnja u 2025. godini.

Od ukupno planiranih izdataka za kapitalne grantove 78,62% će se financirati iz proračunskih prihoda (1.344.380 KM), dok će se 21,38% ili 365.620 KM financirati iz ostalih izvora (namjenski prihodi).

5.1.6. Izdaci za kamate

Izdaci za kamate (potkategorija 616000) su planirani u iznosu od 14.330 KM pri Ministarstvu financija Županije Posavske, a odnose se na otplatu kamata na kredit Export-Import banke Republike Koreje za financiranje Faze II Projekta "Modernizacija bolnica u Bosni i Hercegovini".

U odnosu na plan Proračuna za 2024. godinu izdaci za kamate se smanjuju za 7,61%, ili u apsolutnom iznosu za 1.180 KM.

|  |  |
| --- | --- |
| 6. | STRUKTURA PRORAČUNA ŽUPANIJE POSAVSKE ZA 2025. GODINU – TEKUĆA BILANCA |

Obzirom da planirani prihodi Proračuna Županije Posavske za 2025. godinu iznose 72.458.350 KM, a proračunski rashodi iznose 65.673.280 KM, planiran je **tekući suficit** u iznosu od **6.785.070 KM**.

|  |  |
| --- | --- |
| 7. | STRUKTURA PRORAČUNA ŽUPANIJE POSAVSKE ZA 2025. GODINU – NETO NABAVKA NEFINANCIJSKE IMOVINE |

Proračunom za 2025. godinu planirana **neto nabavka nefinancijske imovine** iznosi **-6.266.200 KM**.

### 7.1.1 PRIMICI OD PRODAJE NEFINANCIJSKE IMOVINE

Primici od prodaje nefinancijske imovine odnosno primici od prodaje stalnih sredstava (kategorija 811000) nisu planirani u 2025. godini.

### 7.1.2 IZDACI ZA NABAVKU NEFINANCIJSKE IMOVINE

Proračunom za fiskalnu 2025. godinu kod izdataka za nabavku stalnih sredstava (potkategorija 821000) planiran je iznos od 6.266.200 KM, što je za 15,07% manje u odnosu na plan 2024. godine, odnosno u apsolutnom iznosu manje za 1.111.760 KM. U okviru ovih izdataka, izdaci za nabavku zemljišta (glavna grupa 821100) se ne planiraju u 2025. godini, izdaci za nabavku građevina (glavna grupa 821200) iznose 2.675.700 KM, izdaci za nabavku opreme (glavna grupa 821300) 1.095.500 KM, nabavka opreme (vatrogasna postrojba) 560.000 KM, izdaci za nabavku stalnih sredstava u obliku prava (glavna grupa 821500) 35.000 KM, rekonstrukcija i investicijsko održavanje lokalnih cesta (glavna grupa 821500) 1.400.000 KM, te rekonstrukcija i investicijsko održavanje regionalnih cesta (glavna grupa 821600) 500.000 KM.

Povećanje potrošnje u odnosu na 2024. godinu planirano je na pozicijama: nabavka opreme (povećanje za 455.490 KM ili za 71,17%), nabavka opreme za vatrogasnu postrojbu (+485.240 KM) i rekonstrukcija i investicijsko održavanje lokalnih cesta (+25.000 KM), dok je smanjenje planirano na pozicijama: nabavka građevina (smanjenje za 337.490 KM), nabavka stalnih sredstava u obliku prava (smanjenje za 10.000 KM) i rekonstrukcija i investicijsko održavanje regionalnih cesta (smanjenje za 1,7 milijuna KM).

U okviru nabavke građevina planirani iznos odnosi se na:

* nastavak radova na izgradnji Vatrogasnog doma u Donjoj Mahali,
* ugradnju dizala u zgradi Vlade Županije Posavske u Orašju,
* izgradnju sportske dvorane Osnovne škole Vladimira Nazora u Odžaku (I.faza),
* provođenje mjera energetske učinkovitosti na objektu velike sportske dvorane Srednje škole Pere Zečevića u Odžaku (I.faza),
* provođenje mjera energetske učinkovitosti na objektu Srednje strukovne škole u Orašju (II.faza),
* provođenje mjera energetske učinkovitosti na objektu Školskog centra fra Martina Nedića u Orašju,
* provođenje mjera energetske učinkovitosti na objektu Osnovne škole Braće Radića Domaljevac,
* izgradnju vanjskih sportskih terena Školskog centra fra Martina Nedića u Orašju (II.faza),
* adaptacija školskih i pomoćnih objekata u školama,
* provođenje mjera energetske učinkovitosti na zgradi Kantonalnog suda u Odžaku i
* adaptaciju arhivskih prostorija u Kantonalnom tužiteljstvu Posavskog kantona.

U 2025. godini kod izdataka za nabavku opreme, uz uobičajene troškove nužne za osiguranje neometanog rada proračunskih korisnika u vidu zamjene ili nadogradnje postojeće računalne opreme i uredskog namještaja, planirana povećanja odnose se na:

* nabavku motornog vozila kod Zajedničke službe Vlade Županije Posavske,
* postojeći leasing za motorna vozila, nabavku 2 putnička i 2 terenska motorna vozila kao i automatskih pušaka kod Ministarstva unutarnjih poslova,
* nabavku novih računala i licenci po nalogu Visokog sudskog i tužiteljskog vijeća BIH kod pravosudnih institucija (Općinski sud Orašje, Kantonalni sud Odžak i Kantonalno tužiteljstvo Posavskog kantona),
* nabavku motornog vozila kod Kantonalnog suda Odžak,
* nabavku motornog vozila i uređenje prostorije za tajne podatke kod Kantonalnog tužiteljstva Posavskog kantona, te
* nabavku vatrogasnog vozila i opremanje Vatrogasnog doma u Donjoj Mahali kod Županijske uprave civilne zaštite.

Planirana sredstva na poziciji nabavke stalnih sredstava djelom se odnose na investicije koje su uvjetovane već realiziranim ili planiranim namjenskim potporama, donacijama i primicima iz inozemstva ili od drugih razina vlasti (234.700 KM ili 3,75%), kao i namjenskim poreznim i neporeznim prihodima (1.433.570 KM ili 22,88%), dok se ostatak izdataka za nabavku stalnih sredstava pokriva ili namjerava pokriti iz proračunskih prihoda za 2025. godinu (4.597.930 KM ili 73,37%).

|  |  |
| --- | --- |
| 8. | STRUKTURA PRORAČUNA ŽUPANIJE POSAVSKE ZA 2025. GODINU – UKUPAN SUFICIT/DEFICIT |

Proračunom za 2025. godinu **ukupan suficit** u iznosu od **518.870** **KM**.

|  |  |
| --- | --- |
| 9. | STRUKTURA PRORAČUNA ŽUPANIJE POSAVSKE ZA 2025. GODINU – NETO FINANCIRANJE |

Proračunom za 2025. godinu planirano **neto financiranje** iznosi **-518.870 KM**.

### 9.1.1 PRIMICI OD FINANCIJSKE IMOVINE I ZADUŽIVANJA

Primici od financijske imovine i zaduživanja (kategorija 813000, 814000 i 815000) nisu planirani u 2025. godini.

### 9.1.2 IZDACI ZA NABAVKU FINANCIJSKE IMOVINE I OTPLATE DUGOVA

Izdaci za otplate dugova (potkategorija 823000) planirani su u iznosu od 518.870 KM i odnose se na otplate domaćeg pozajmljivanja za otplatu glavnice:

* kredita Export-Import banke Republike Koreje za financiranje Faze II Projekta "Modernizacija bolnica u Bosni i Hercegovini" u iznosu od 88.580 KM, i
* kredita UniCredit bank Austria AG za financiranje projekta nabave, instalacije, obuke i održavanja medicinske i nemedicinske opreme i usluga u Županijskoj bolnici Orašje u iznosu od 430.290 KM.

Sukladno otplatnim planovima postojećih kredita ukupno stanje duga Županije Posavske (glavnica i kamate) pojedinačno po kreditima te ukupno na dan 31.12.2024. godine će iznositi:

1). Kredit: UniCredit Bank Austria AG - Podugovor o kreditu za Projekt nabavke, obuke i održavanja medicinske i nemedicinske opreme i usluga u Kantonalnoj bolnici Orašje

Iznos kredita u originalnoj valuti: 1.980.000,00 EUR

OEKB marža: 1,175% godišnje

Otplata: polugodišnje

Razdoblje otplate: glavnica 31.07.2016.-31.07.2024.g. (reprogram: 28.02.2018.-28.08.2026.g.), kamate 30.02.2012-30.09.2024.g.

Stanje duga u originalnoj valuti (na dan 31.12.2024.g.): 440.000,00€ (glavnica: 440.000,00€) – 860.565,20 KM (po tečaju 1€=1,95583 KM)

2). Kredit: Export-Import Banka Koreja/EDCF - Podugovor o zajmu za Projekt Modernizacija bolnica u Bosni i Hercegovini - Faza II

Iznos kredita u originalnoj valuti: 1.003.882.879,00 KRW (korejskih wona) izraženo u USD 880.886,16 (na dan zaključenja ugovora)

Kamatna stopa: 1,50% godišnje

Otplata: polugodišnje

Razdoblje otplate: glavnica 20.10.2014.-20.04.2031.g. (reprogram: 15.04.2018.-15.10.2034.g.), kamate 20.04.2010.-20.04.2031.g.

Stanje duga u originalnoj valuti (na dan 31.12.2023.g.): 637.040.939,60 KRW (glavnica: 590.519.340,60 KRW, kamata: 46.521.599,00 KRW) – napomena: kretanje tečaja korejski won-konvertibilna marka je promjenjivo i kreće se u rasponu 0,013 KM do 0,015 KM za 1 KRW.

|  |  |
| --- | --- |
| 10. | STRUKTURA PRORAČUNA ŽUPANIJE POSAVSKE ZA 2025. GODINU – UKUPAN FINANCIJSKI REZULTAT |

**Ukupan planirani financijski rezultat** Proračuna Županije Posavske za 2025. godinu iznosi 0 KM.

### Domaljevac, prosinac 2025. godine

# S K U P Š T I N A

#### Županije Posavske